Horsens: To 13-årige drenge gjorde lørdag et opsigtsvækkende fund på en skrænt ved Bygholm Sø.

Drengene gik lørdag morgen - bevæbnet med en skraldesæk - ud for at samle skrald ved Bygholm Sø i forbindelse med World Cleanup Day, som den lokale Rema-butik havde besluttet at markere.

- Efter et kvarters tid ringede de til mig og sagde: "Far, der er tobak over hele skoven, kom lige og hjælp os". Jeg tænkte, det var lidt noget pjat, men de insisterede, og så kørte jeg ud til dem for at hjælpe, fortæller drengenes far Flemming Madsen, der er købmand i Rema 1000 Bygholm, der stod bag affaldsindsamlingen.

Han var med egne ord nærmest rystet, da han så, hvad drengene havde fundet på en skrænt ved en lille p-plads.

- Der lå op mod 70 kasser tobak i skovbunden. Det er en meget stor mængde tobak. Umiddelbart vil jeg vurdere, der er tobak for op mod en halv million kroner, som tydeligvis var læsset hurtigt ud over skrænten, siger Flemming Madsen, der som købmand har en fornemmelse af, hvad de store grossistpakker med tobak kan koste.

Han var ikke er i tvivl om, at der er tale om tyvekoster.

Derfor kontaktede Flemming Madsen politiet, som ankom til stedet efter et stykke tid.

- Drengene blev stående for at passe på tobakken og vise politiet vej. De hjalp betjentene med at læsse det ind i politibilen, fortæller købmanden.